text: Kofod gør kometkarriere
  27 december 2015 kl. 15.50
  Selvom han kun har været i Folketinget siden det seneste valg, er Peter Kofod Poulsen blevet udnævnt til ny retsordfører for Dansk Folkeparti.
  Peter Kofod Poulsen fra Haderslev bliver fra årsskiftet ny retsordfører for partiet, når han overtager posten fra Peter Skaarup.
  Dermed er den unge politiker godt på vej til at gøre lynkarriere i partiet, hvor han altså allerede nu får en fremtrædende position.
  -Jeg er umådelig glad for og stolt over, at gruppebestyrelsen betror mig denne vigtige ordførerpost, siger Peter Kofod Poulsen til TV SYD.
  Peter Kofod Poulsen er valgt i  Sydjylland, hvor han stillede op i Aabenraa-kredsen.  Han er oprindeligt fra Bornholm og har tidligere været formand for Dansk Folkepartis Ungdom.
  Peter Kofod Poulsen er også valgt ind i Haderslev Byråd for DF, men denne post vælger han nu at træde ud af, for at hellige sig arbejdet i Folketinget og sit nye ordførerskab.
  
  